รัสเซียระดมโจมตีเมืองเซเวโรดอแนตสก์ต่อเนื่อง คาดยึดได้แล้ว 70% 
Fighting keeps out humanitarian aid to an estimated 12,000 remaining residents 
เซอร์กีย์ กายดาย ผู้ว่าการเขตปกครองลูฮันสก์ กล่าวว่า กองกำลังยูเครนบางส่วนยังคงปักหลักต่อสู้กับทหารรัสเซีย แต่ส่วนใหญ่ได้ล่าถอยออกไปแล้ว ในขณะที่ยังไม่สามารถขนส่งความช่วยเหลือด้านมนุษยธรรมเข้าไปในเมืองได้ เมืองเซเวโรดอแนตสก์ ถือเป็นสมรภูมิสำคัญที่รัสเซียต้องการยึดให้ได้เพื่อที่จะสามารถครอบครองแคว้นดอนบาสทั้งหมด หลังจากที่ล้มเหลวในการโค่นล้มรัฐบาลประธานาธิบดีโวโลดีเมียร์ เซเลนสกี และยึดกรุงเคียฟ นักวิเคราะห์ด้านการทหารเชื่อว่า รัสเซียได้ทุ่มสรรพกำลังทั้งจำนวนทหารและอาวุธจากส่วนอื่น ๆ ในยูเครนไปยังเมืองเซเวโรดอแนตสก์ เพื่อหมายเอาชัยในพื้นที่สำคัญทางยุทธศาสตร์และยึดครองฐานที่มั่นขนาดใหญ่แห่งสุดท้ายของทหารยูเครนในเขตปกครองลูฮันสก์ทางภาคตะวันออก หากรัสเซียสามารถยึดเมืองเซเวโรดอแนตสก์ และเมืองลีซีแชนสก์ ซึ่งตั้งอยู่อีกฝั่งหนึ่งของแม่น้ำซิแวร์สกี ดอเนตส์ ก็จะสามารถครอบครองลูฮันสก์ หนึ่งในสองเขตปกครองในแคว้นดอนบาส ตามเป้าหมายที่ประธานาธิบดีวลาดิเมียร์ ปูติน วางไว้เพื่อประกาศให้ทั้งสองเขตปกครองดังกล่าวเป็นรัฐอิสระ ผู้ว่าการเขตปกครองลูฮันสก์ กล่าวว่า เมืองลีซีแชนสก์มีชัยภูมิที่ง่ายต่อการป้องกันมากกว่าเมืองเซเวโรดอแนตสก์ เนื่องจากตั้งอยู่บนเนินเขา แต่ก็เชื่อว่า กองทัพรัสเซียจะใช้ปืนใหญ่และปืนครกระดมโจมตีที่เมืองแห่งนี้อย่างต่อเนื่องเหมือนที่ทำกับเมืองเซเวโรดอแนตสก์มาแล้วก่อนหน้านี้